অ্যাডাম অল

জেন পাভেল (মঞ্চ নাম: অ্যাডাম অল) একজন ব্রিটিশ ড্র্যাগ কিং, পরিবেশন শিল্পী এবং উপস্থাপক।

 প্রারম্ভিক জীবন ও পটভূমি 
পাভেল উইনচেস্টারে জন্মগ্রহণ করেন ও বেড়ে ওঠেন এবং অ্যাডাম অল নামে একজন ড্র্যাগ কিং হিসেবে অভিনয় করেন। ছোটবেলায় পাভেলকে প্রায়ই ছেলে ভেবে ভুল করা হতো, আর এটিই ছিল তাদের ছেলেদের পোশাক পরার প্রথম প্রেরণাগুলোর একটি। পাভেল সারাহ ওয়াটার্সের লেখা "টিপিং দ্য ভেলভেট" উপন্যাস থেকেও গভীর অনুপ্রেরণা পেয়েছেন বলে জানান, যেটি ২০০০ সালে বিবিসি নাট্যরূপে উপস্থাপন করে। পাভেল তাদের টেডেক্স টকে ব্যাখ্যা করেন যে, ড্র্যাগ তাদের নিজস্ব লিঙ্গ পরিচয় অন্বেষণ এবং খুঁজে বের করার ক্ষেত্রে অবিচ্ছেদ্য ভূমিকা পালন করেছে। পাভেল নিজেকে ননবাইনারি বলে পরিচয় দেন।

পাভেল ম্যানচেস্টার মেট্রোপলিটন বিশ্ববিদ্যালয়ে সমসাময়িক শিল্পকলা অধ্যয়ন করেন। এছাড়াও সঙ্গীতে তার বিস্তৃত পটভূমি রয়েছে। তিনি সাতটি বাদ্যযন্ত্রের উপর পাঠ গ্রহণ করেন, অবশেষে স্যাক্সোফোন এবং ইউকুলেলের উপর মনোনিবেশ করেন। পাভেল এবং অ্যাডামের সঙ্গীত প্রকাশের প্রাথমিক মাধ্যম হলো গান, বিশেষ করে আশির দশকের পাওয়ার ব্যালাড এবং স্টেডিয়াম রক। কৌতুকও তাদের শিল্পের অবিচ্ছেদ্য অংশ।

 কর্মজীবন 
পাভেল ২০০৮ সালে ইংল্যান্ডের সাউদাম্পটনে স্থানীয় সমকামী বার "দ্য লন্ডন হোটেল"-এ তাদের প্রথম প্রদর্শনীর মাধ্যমে তাদের ড্র্যাগ জীবন শুরু করেন। অ্যাডাম অল যুক্তরাজ্য ড্র্যাগ সার্কিট জুড়ে অভিনয় করতে থাকেন, যেখানে খুব কম ড্র্যাগ কিংস ছিল। ২০০৯ সালে অ্যাডাম অল প্রথম ড্র্যাগ কিং ছিলেন যিনি জাতীয় ড্র্যাগ প্রতিযোগিতা 'ড্র্যাগ আইডল'-এর চূড়ান্ত পর্ব উঠেছিলেন। অ্যাডাম অল ড্র্যাগ কিং হিসেবে কাজ চালিয়ে যান এবং ২০১৩ সালে লন্ডনের সোহোতে অবস্থিত কিংবদন্তি মহিলা সমকামী বার 'দ্য ক্যান্ডি বার'-এ তাদের অংশীদার অ্যাপল ডেরিয়েরেসের সাথে ড্র্যাগ কিং ক্যাবারে নাইট 'বয়বক্স' স্থাপন করেন, যাতে অন্যান্য ড্র্যাগ কিংদের জন্য একটি স্থান তৈরি করা যায়। অ্যাডাম অল ইউরোপের সবচেয়ে বড় ড্র্যাগ কিং প্রতিযোগিতা 'ম্যান আপ'-এর সহ-আয়োজক।

অ্যাডাম অলকে আধুনিক যুক্তরাজ্যের ড্র্যাগ কিং দৃশ্যের পথিকৃৎ হিসেবে বিবেচনা করা হয়। তিনি ‘পুরুষত্বের নিয়ম নতুনভাবে লিখে’ লিঙ্গ সম্পর্কিত প্রচলিত ধ্যানধারণা ও ধাঁচকে প্রতিদ্বন্দ্বিতা করেছেন এবং ড্র্যাগের ধারণাকেও নতুনভাবে ব্যাখ্যা করেছেন।

২০১৯ সালে অ্যাডাম অল কিউএক্স পুরস্কারে সেরা ড্র্যাগ কিংয়ের পুরস্কার জিতেন। এরপর ২০২৩ সালে তিনি ‘পিঙ্কনিউজ পুরস্কার’-এ বছরের সেরা ড্র্যাগ শিল্পীর পুরস্কার লাভ করেন। তিনি এই পুরস্কার জয়ী প্রথম ড্র্যাগ কিং। অ্যাডাম অল ড্র্যাগ কুইন 'দ্যাট গার্ল'-এর সাথে এই পুরস্কার জিতেন।

 ব্যক্তিগত জীবন 
পাভেল নন-বাইনারী এবং তিনি অভিনেত্রী এলিনর বার্ককে বিয়ে করেন। এলিনর বার্ক তাদের সাথে ড্র্যাগ কুইন অ্যাপল ডেরিয়েরেস চরিত্রে অভিনয় করেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ইংরেজ এলজিবিটিকিউ ব্যক্তি
বিষয়শ্রেণী:ম্যানচেস্টার মেট্রোপলিটন বিশ্ববিদ্যালয়ের প্রাক্তন শিক্ষার্থী